حٲصِل کلام چھُ یِیی زِ کٲمل صٲبنہ منفرد لہجُک اقرار تہٕ اعتراف کور الہٕ پلہٕ سارِوٕے مگر یہ تہ چھُ پوز زِ یتھ زمانس منز نوجوان شٲعرو تہٕ لِکھٲرٮ۪و کٲمل صٲبنس لہجس تعریف کٔرۍ یا تتھ مٔتۍ مٔتۍ گٔیہ ۔ سُہ اوس تہندِ باپتھ پنٕنۍ پنٕنۍ شناخت قٲیم کرنُک تہٕ ادبی دنیاہس منز مقام پراونُک تلاش جٲری تھونُک زمانہٕ۔ تِمو نوجوانو منزٕ کور پتہٕ واریہو پنُن مخصوص لہجہ پٲدٕ، تِم گٔیہ وق گذرنس سٍتۍ سٍتۍ کٲمل صٲبنہ گرفت نِش آزاد تہٕ مخصوٗص اسلوٗب تہٕ لہجہ ہٮ۪تھ وٲتۍ تھزرن تام۔ پروفیسر مجروح رشید چھِ کٲمل صٲبنہ شٲعری متعلق بحث کران یتھ اہم نۅکتس کُن اِشارٕ کران زِ کٲمل صٲبنٮ۪و سارِوٕے ہمعصرو کورنہٕ تہُنداثر قبول۔ کٲملٕنٮ۪ن غزلن ہٕندۍ قافیہ چھِ عام طور محترک آسان۔ اَمہ قسمٕچ قافیہ بندی چھے تمٔۍ سٕندٮ۪ن غزلن منز تمٔۍ سُند آہنگ تہٕ لہجہ قٲیم کرنس منز پنُن مخصوٗص رول ادا کران۔ یہ چھُ پوز زِ کٲملن کور اکہ ِ نوِتہٕ جُداگانہ شعرٕ مزازک تجربہٕ تہٕ یہ چھُ اَکھ خۅددار تہٕ زخمی مزازٕچ آواز مگر یہ وَنُن چھُ پوٗٹھُے پہن باسان زِ تمٔۍ سٕندۍ واریاہ ہمعصر کیا لٔگۍتمٔۍ سُند مِزازٕ وُچھِتھ لٮ۪کھنہ ۔تمٔۍ سٕندٮ۪ن اہم ہمعصرن منزچھِ نادم تہٕ راہی ہوۍ شٲعر تہ شٲمل تہٕ یِمن دۅن شٲعرن ہُند کلامہٕ پٔرِتھ چھُنہٕ کُنہ تہ جایہ باس لگان زِیِمن ہٕندِس تہٕ کٲمل سٕندِس مزازس منزچھُ کانہہ واٹھ۔ یِم چھِ ترے مختٕلف آوازٕ تہٕ یہُند رٔوِیہ چھُ زبٲنۍ متعلق الگ الگ ۔ترینہٕ وے چھِ زبٲنۍ پننہ پننہ آیہ وارتاوان ،یٔمہ سٍتۍ یہُند مزازٕ بیون تہٕ بدوٗن چھُ سپدان۔ آ، یہ چھُ پزر زِ نوجوان شٲعر و منز ر وٹ کٲنسہ کٲنسہ کٲملن اثر"﴿عصری کٲشِرشٲعری ،ص 106,124﴾